amfikarp
Store norske leksikon,Biologi,Vitenskapsgrener i biologien,Botanikk,Planteanatomi,Plantenes form,Frukt - planteanatomi
Amfikarp er når en plante utvikler frukter både over og under jorden. Frøene fra overjordiske og underjordiske frukter hos en slik plante har ulik spiretreghet, størrelse og vekt, og utvikles gjerne til ulike tidspunkter og i ulike mengder ut fra plantens tilgang på næring, vann og lys. De sikrer dermed plantens reproduksjon under ulike forhold.
Blomstene som gir opphav til underjordisk frukt utvikles under jorden og er kleistogame, det vil si at de forblir lukkede og pollinerer seg selv. I vid betydning inkluderer amfikarpi også arter der blomstene som gir opphav til underjordiske frukter blomstrer over bakken før de trekkes ned under jorda. Over- og underjordiske blomster har ofte ulik størrelse.Amfikarpi er en form for heterokarpi, altså at én og samme plante danner to eller flere ulike typer frukter. Det at frukter utvikles under jorden kalles geokarpi. Fordeler med underjordiske frukter Blomstene som gir opphav til underjordisk frukt utvikler seg ofte først. Dette kan ses på som en forsikring for planten i tilfelle forholdene er så dårlige at den ikke får til å lage overjordiske frø senere. Ved utvikling av overjordiske frukter får frøene spredt seg lenger fra morplanten, men samtidig er frøene mer utsatt enn underjordiske frø.Frø fra underjordiske frukter er beskyttet mot beiting, tørker ikke så lett ut fordi de er omgitt av jord og kan også overleve brann. I tørre miljøer og i områder med jevnlige branner og høyt beitetrykk kan høy produksjon av underjordisk frukt dermed bidra til å sikre at planten får spredt seg selv om den ikke får dannet overjordiske frø, eller dersom de overjordiske frøene ikke overlever. Eksempler Amfikarpi forekommer blant annet i gressfamilien, korsblomstfamilien og erteblomstfamilien. I sistnevnte familie forekommer amfikarpi i flere slekter.Cardamine chenopodifolia i engkarseslekta, blåfjærarten Polygala lewtonii, erteblomstene Amphicarpaea edgeworthii og Pisum fulvum, piggsyre (Emex spinosa) og kurvplanten Gymnarrhena micrantha er noen eksempler på amfikarpe arter. Les mer i Store norske leksikon geokarp heterokarpi hydrokarp frøspredning frukt